《客说嵩顶松实甚佳》
宋代·吕本中

飘飖山中女，绿毛以为衣。但食青松子，不死亦不饥。

昼想此仙人，夜或梦见之。客云嵩高顶，长松乱纷披。

拔地起霜干，盘空缺虬枝。惜无长臂人，挽此须与鬐。

但闻云间子，时被天风吹。愧我一食身，何由揖仙姿。

欲学餐松法，人间了无师。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。